लॉरेंस का साथी काला राणा बोला- बेगुनाहों का कत्ल किया, फिरौती वसूली, मैं गंदा आदमी, माफ कर दो
Gangster Kala Rana Of Lawrence Bishnoi Gang Video Footage; Follow Punjab Amritsar Latest News, Videos and BJP News On Dainik Bhaskar  कुख्यात गैंगस्टर लॉरेंस गैंग के सिंडिकेट का मेंबर बनकर हत्या, लूट, फिरौती और रंगदारी मांगना। दरअसल, कुछ साल के भीतर ही जुर्म की दुनिया में अपने नाम का सिक्का चलाने वाला काला राणा अब घुटनों के बल आ गया है।
नाम वीरेन्द्र प्रताप सिंह उर्फ काला राणा। पेशा कुख्यात गैंगस्टर लॉरेंस गैंग के सिंडिकेट का मेंबर बनकर हत्या, लूट, फिरौती और रंगदारी मांगना। कुछ साल के भीतर ही जुर्म की दुनिया में अपने नाम का सिक्का चलाने वाला काला राणा अब घुटनों के बल आ गया है।
काला राणा की एक VIDEO सामने आई है, जिसमें वह न केवल अपने जुर्म की दास्तान सुना रहा है, बल्कि खुद को गंदा बताते हुए माफी भी मांग रहा है। बताया जा रहा है कि गैंगस्टरों की कमर तोड़ने के साथ ही उनके खौफ को खत्म करने के लिए वीडियो सामने आना पुलिस की प्लानिंग है। हालांकि यह वीडियो कहां और कब का है, इसके बारे में अभी पता नहीं चल पाया है।
वीडियो में काला राणा ने क्या कहा...
वीडियो में गैंगस्टर काला राणा कान पकड़कर उठक-बैठक लगा रहा है। वीडियो में वह बोलता है कि मेरा नाम वीरेन्द्र प्रताप उर्फ काला राणा है। मैंने 2012 में क्राइम की शुरुआत की। कई बेगुनाहों का मर्डर और कई लोगों से फिरौती वसूली। मुझे माफ कर दिया जाए। मैं गंदा आदमी हूं। काला राणा के कबूलनामे का यह वीडियो अब तेजी से वायरल हो रहा है।
काला राणा के गैंगस्टर बनने की सिलसिलेवार कहानी पढ़िए
2013 में लूट का पहला मामला दर्ज
हरियाणा के यमुनानगर की कॉलोनी लक्ष्मी गार्डन में जन्मा वीरेन्द्र प्रताप सिंह उर्फ काला राणा की 2012 से पहले तक पहचान शक्ल-सूरत से हैंडसम और पूरी तरह स्टाइलिस्ट नौजवान के रूप में थी। मगर, इसी साल वह कुछ ऐसे लोगों की संगत में पड़ गया, जिनका अपराध से छोटा-मोटा नाता रहा।
काला राणा ने इसी संगत में पड़ने के बाद अपराध की दुनिया में नाम कमाने का सपना बुनना शुरू कर दिया। पहली बार उसका नाम छोटे-मोटे लड़ाई-झगड़े में आया, लेकिन 2013 में उसने अपने अपराध की बड़ी शुरुआत एक गाड़ी लूटने से की और फिर पुलिस ने उसे गिरफ्तार कर जेल भेज दिया।
जेल में संपत नेहरा से हुई दोस्ती
लूट के केस में जेल जाने के बाद उसकी मुलाकात उसी जेल में बंद बॉलीवुड स्टार सलमान खान की हत्या की साजिश रचने वाले लॉरेंस के गुर्गे संपत नेहरा से हुई। दोनों में अच्छी खासी दोस्ती हो गई और फिर संपत नेहरा ने उसे लॉरेंस व काला जठेड़ी गैंग में शामिल करा दिया।
इसके बाद जेल से बाहर आने पर काला राणा संपत नेहरा और लॉरेंस के शार्प शूटर्स के साथ मिलकर वारदातें करने लगा। उसने अपने गृह जिले यमुनानगर के अलावा आसपास के जिलों में कई वारदातें की। धीरे-धीरे उसका नाम पुलिस रिकॉर्ड में ऊपर आना शुरू हो गया।
पूर्व MLA के भाई पर चलाई गोलियां
काला राणा पर अकेले यमुनानगर में ही 19 संगीन मामले दर्ज है। इसके अलावा राजस्थान, पंजाब, हरियाणा, दिल्ली और चंडीगढ़ में काफी मामले दर्ज है। उसका नाम 2017 में उस वक्त सबसे ज्यादा सुर्खियों में आया जब उसने पूर्व MLA दिलबाग सिंह के भाई राजा पर संपत नेहरा के साथ मिलकर गोलियां चला दी।
काफी समय तक पुलिस की पकड़ में नहीं आने पर उस पर 1 लाख रुपए का इनाम रखा गया। इस बीच वह फरारी के दौरान ही दिल्ली NCR के खूंखार गैंगस्टर काला जठेड़ी का खासमखास बन गया। हालांकि काला जठेड़ी भी उस वक्त तक फरारी काट रहा था, लेकिन पुलिस को काला जठेड़ी और काला राणा के बीच के गठजोड़ का पता नहीं चल पाया था।
फर्जी पासपोर्ट से थाईलैंड भागा
इधर, दिल्ली पुलिस ने 7 लाख रुपए के इनामी बदमाश काला जठेड़ी को यूपी के सहारनपुर से गिरफ्तार कर लिया। इसके बाद हुई पूछताछ में काला राणा का नाम सामने आया। तब तक तिहाड़ जेल में बने लॉरेंस गैंग के कंट्रोल रूम से पूरा सिंडिकेट चलता था।
लेकिन 2020 में दिल्ली पुलिस की स्पेशल सेल ने राजू बसौदी नाम के गैंगस्टर को थाईलैंड से गिरफ्तार किया तो काला राणा के बारे में पता चला कि वह भी थाईलैंड में ही रह रहा है। वह लॉरेंस सिंडिकेट को थाईलैंड से ही ऑपरेट कर रहा है।
वहीं दूसरी तरफ वर्ष 2021 में दिल्ली के जीटीबी अस्पताल में पुलिकर्मियों पर गोलियों की बौछार कर गैंगस्टर कुलदीप उर्फ फज्जा को कस्टडी से छुड़ाने की साजिश में काला राणा का नाम सामने आने के बाद दिल्ली पुलिस की स्पेशल सेल से लेकर क्राइम ब्रांच ने राणा पर शिकंजा कसना शुरू किया।
वह किसी हरनाम सिंह व्यक्ति के नाम पर फर्जी पासपोर्ट बनवाकर देश से फरार हुआ था। इसके बाद काला राणा का रेड कार्नर जारी हुआ और उसे थाईलैंड से गिरफ्तार कर लिया गया। काला राणा पर सबसे ज्यादा मामले यमुनानगर, अंबाला, कुरूक्षेत्र, करनाल के अलावा साथ लगते पंजाब के जिलों में दर्ज है।
लॉरेंस ग्रुप में गोल्डी संग नाम
देश के कई राज्यों में खौफ का दूसरा नाम लॉरेंस पिछले साल 29 मई 2022 को उस वक्त सबसे ज्यादा सुर्खियों में आया जब उसने पंजाबी सिंगर सिद्धू मुसेवाला का मानसा में कत्ल करा दिया। बताया जाता है कि लॉरेंस के पास 600 से ज्यादा शार्पशूटर्स की फौज है। इसमें गोल्डी बराड़, काला जठेड़ी, संपत नेहरा के बाद विरेन्द्र प्रताप सिंह उर्फ काला राणा टॉप-5 की सूची में शामिल है। वहीं दीपक बॉक्सर, दीपक टीनू, कपिल पंडित, दीपक मुंडी, मोनू राणा, अंकित सेरसा, कुलदीप उर्फ जोकर जैसे अनगिनत शार्प शूटर्स शामिल है। लॉरेंस ने बॉलीवुड स्टार सलमान खान को भी मारने की धमकी दी हुई है।
ये खबर भी पढ़ें...
लॉरेंस को धमकाने वाले बवाना के पास 300 शूटर:‘दिल्ली का दाऊद’ नाम से मशहूर नीरज को D-कंपनी ने दी थी छोटा राजन की सुपारी
दिल्ली-NCR में ‘दिल्ली का दाऊद’ नाम से मशहूर नीरज बवाना ने मूसेवाला के मर्डर का जिम्मा लेने वाले गैंगस्टर लॉरेंस को 2 दिन में बदला लेने की धमकी दी है। मीडिया रिपोर्ट्स के अनुसार, नीरज बवाना का नाम अंडरवर्ल्ड डॉन दाऊद इब्राहिम की D कंपनी से भी जुड़ चुका है। दिल्ली की तिहाड़ जेल में बंद अंडरवर्ल्ड डॉन छोटा राजन के कत्ल के लिए D कंपनी ने नीरज बवाना से ही संपर्क कर सुपारी दी थी (पूरी खबर पढ़ें)